Durban-polisie fnuik rooftogArgieffoto: SAPD / Facebook ŉ Sakeroof is Vrydagoggend in Wentworth, Durban in KwaZulu-Natal afgeweer en ses verdagtes is in hegtenis geneem toe die polisie flink reageer het. “Die polisie het omstreeks 07:30 ŉ wenk ontvang oor ŉ beplande sakeroof in die gebied,” het maj. Thulani Zwane, woordvoerder van die polisie, gesê. “Die polisiebeamptes was paraat in die gebied en het gesien hoe ses gewapende persone ŉ perseel betree.” Die polisiebeamptes het vinnig reageer. “Een verdagte is op die toneel in hegtenis geneem, en vyf het te voet gevlug. Die beamptes het hulle agternagesit en die verdagtes het op die beamptes geskiet.” Volgens Zwane het die polisie al vyf verdagtes, wat weggehardloop het, in hegtenis geneem en hulle het beslag gelê op drie ongelisensieerde vuurwapens. “Drie van die verdagtes het geringe beserings opgedoen as gevolg van hondebyte en lemmetjiesdraadsnye,” het Zwane bygevoeg. “Hulle is op die toneel behandel.” Die verdagtes, almal tussen 30 en 40 jaar oud, staan tereg op aanklag van sakeroof en die besit van ŉ ongelisensieerde vuurwapen en ammunisie. Hulle sal Maandag in die Durban-landdroshof verskyn.